**asfințind**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am pătruns în pădurea cu arbori îmbrățișați

încă mai purtau urme de gheare

adânc înfipte în carnea lor tremurândă deși

zmeii zburaseră demult spre timpuri de piatră

și-ntinderi de permafrost

printre ramuri pulsau raze ca-ntr-un joc de șotron

dezvelind de umbre ultimele frunze rubinii și amare

soarele îmbrăca pădurea cu pulberi aurifere

iar vântul purta pe coame pămătufii stufului fărâmicios

se pierdeau în imensitatea câmpului ca niște corăbii

zdrobindu-se de brazde răscolite-n furtuna plugului...

norii explodaseră într-un mozaic de culori

devenind o cale lactee atemporală

și ochiul lui Dumnezeu își închidea pleoapa - asfințind